ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 และ 3 ก่อนตัดสินใจซื้อหลักทรัพย์)

บริษัท ทาพาโก้ จำกัด (มหาชน) (“บริษัทฯ) จัดตั้งขึ้นเมื่อวันที่ 3 เมษายน พ.ศ. 2543
และแปรสภาพเป็นบริษัทมหาชนเมื่อวันที่ 13 กันยายน พ.ศ. 2545
โดยมีวัตถุประสงค์เพื่อประกอบธุรกิจผลิตและจัดจำหน่ายชิ้นส่วนพลาสติกวิศวกรรม (Engineering
Plastic Parts) โดยกรรมวิธีฉีดขึ้นรูป (Injection Molding)
ด้วยเครื่องจักรที่มีเทคโนโลยีที่ทันสมัย
ชิ้นส่วนพลาสติกที่บริษัทฯผลิตได้จะมีคุณภาพสูงกว่าการผลิตชิ้นส่วนพลาสติกโดยทั่วไปเพราะจะต้องมีความละเอียดแม่นยำของขนาดชิ้นส่วน
รวมถึงเนื้อพลาสติกมีความแข็งแรงทนทานเพื่อนำไปใช้ในการประกอบเป็นสินค้าสำเร็จรูปต่อไป
ทั้งนี้บริษัทฯได้รับการรับรองคุณภาพตามมาตรฐาน ISO 9001:2000 และ ISO 14001

ผลิตภัณฑ์หลักของบริษัทฯเป็นส่วนประกอบที่สำคัญสำหรับการผลิตเครื่องใช้ไฟฟ้า
อุปกรณ์อิเล็กทรอนิกส์สำเร็จรูป เช่น ชิ้นส่วนสำหรับเครื่องโทรสาร (Fax)
ชิ้นส่วนสำหรับเครื่องพิมพ์ (Printer) ชิ้นส่วนสำหรับเครื่องเสียงภายในรถยนต์
และชิ้นส่วนพลาสติกอื่นๆ เป็นต้น
บริษัทฯได้รับการส่งเสริมการลงทุนจากคณะกรรมการส่งเสริมการลงทุน
ซึ่งทำให้บริษัทฯได้รับสิทธิพิเศษ อันได้แก่
การได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
โดยบริษัทฯได้รับการยกเว้นภาษีเงินได้นิติบุคคลเป็นเวลา 7 ปี สำหรับโรงงานเดิมของบริษัทฯ
ตามบัตรส่งเสริมการลงทุนเลขที่ 1398/2543 ซึ่งสิทธิพิเศษดังกล่าวจะสิ้นสุดในเดือนพฤษภาคม
2550 และบริษัทฯได้รับการยกเว้นภาษีเงินได้นิติบุคคลเป็นเวลา 7 ปี
สำหรับโรงงานแห่งใหม่ของบริษัทฯตามบัตรส่งเสริมการลงทุนเลขที่ 1670(1)/2545
ซึ่งสิทธิพิเศษดังกล่าวจะสิ้นสุดในเดือนมีนาคม 2554
และการได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้าจากต่างประเทศเพื่อใช้ในการผลิตเพื่อการส่งออก
เป็นต้น

ทั้งนี้ บริษัทฯได้รับการสนับสนุนทางด้านการออกแบบผลิตภัณฑ์ การพัฒนาการตลาด
เทคโนโลยีในการผลิตและได้รับอนุญาตให้ใช้สิทธิบัตรผลิตภัณฑ์จากบริษัท พาร์ทเนอร์ อินดัสทรีส์
จำกัด (“PNI”) จากประเทศญี่ปุ่น
ซึ่งเป็นบริษัทที่เกี่ยวข้องกันโดยการมีผู้ถือหุ้นใหญ่และกรรมการบางท่านร่วมกัน
ซึ่งมีประสบการณ์ในอุตสาหกรรมออกแบบ ผลิตและจัดจำหน่ายชิ้นส่วนพลาสติกวิศวกรรมมานานกว่า
27 ปี
และมีความสัมพันธ์อันดีกับลูกค้าซึ่งเป็นบริษัทผู้ผลิตเครื่องใช้ไฟฟ้าและอุปกรณ์อิเล็กทรอนิกส์จากประเทศญี่ปุ่นที่ได้ย้ายฐานการผลิตออกนอกประเทศญี่ปุ่นมายังประเทศแถบเอเซียตะวันออกเฉียงใต้
และจีน กลุ่มผู้ถือหุ้นกลุ่มใหญ่ที่สุดของบริษัทฯ ในปัจจุบันคือกลุ่ม PNI ซึ่งประกอบด้วย PNI เอง
สมาชิกตระกูลนิโนมิยะซึ่งเป็นกลุ่มผู้ก่อตั้ง PNI และบริษัทฯ รวมถึงผู้บริหารและพนักงานบางท่านของ
PNI ซึ่งในปัจจุบันทำงานและพำนักอาศัยอยู่ในประเทศญี่ปุ่น ณ วันที่ 31 ตุลาคม 2547 กลุ่ม PNI
ถือหุ้นของบริษัทฯรวมกันทั้งสิ้น 4,380,780 หุ้น คิดเป็นร้อยละ 30.42
ของทุนจดทะเบียนที่ชำระแล้วของบริษัทฯ และสัดส่วนการถือหุ้นของกลุ่ม PNI
ในบริษัทฯได้ลดลงเหลือร้อยละ 23.81 ของทุนจดทะเบียนที่ชำระแล้ว
ภายหลังการเสนอขายหุ้นต่อประชาชนในระหว่างวันที่ 24-25 พฤศจิกายน 2547

ในปัจจุบัน บริษัทฯจัดจำหน่ายผลิตภัณฑ์ให้แก่ลูกค้าที่อยู่นอกประเทศญี่ปุ่นเป็นหลัก ในช่วงปี
2545/2546 (1 พฤศจิกายน 2545-31 ตุลาคม 2546) และช่วงปี 2546/2547 (1 พฤศจิกายน
2546-31 ตุลาคม 2547)
สัดส่วนของรายได้จากการจำหน่ายสินค้าในประเทศไทยต่อรายได้จากการจำหน่ายนอกประเทศอยู่ที่ประมาณ
52:75 และ 47:25 ตามลำดับ

ในเดือนธันวาคม 2545 บริษัทฯได้จัดตั้งบริษัท ทาพาโก้ โมลด์ จำกัด (“TAPM”)
ซึ่งเป็นบริษัทย่อยที่บริษัทฯถือหุ้นอยู่ในสัดส่วนร้อยละ 94.80
ของทุนจดทะเบียนที่ชำระแล้วของบริษัทดังกล่าว เพื่อประกอบธุรกิจรับจ้างออกแบบ ผลิต
ซ่อมและปรับปรุงแม่พิมพ์สำหรับฉีดขึ้นรูปพลาสติก
โดยการดำเนินธุรกิจดังกล่าวจะเป็นส่วนเสริมให้เกิดผลผนึก (Synergy) ระหว่างบริษัทฯ และ
TAPM
อันเนื่องมาจากการที่ธุรกิจทั้งสองประเภทดังกล่าวต้องดำเนินการควบคู่กันไปและสนับสนุนซึ่งกันและกัน

ในช่วงปี 2546/2547
บริษัทฯมีรายได้จากการผลิตและจัดจำหน่ายชิ้นส่วนพลาสติกวิศวกรรมประเภทต่างๆรวมกันทั้งสิ้น
322.78 ล้านบาท หรือเพิ่มขึ้นร้อยละ 34.68 จากปี 2545/2546 ซึ่งอยู่ที่ 239.67 ล้านบาท
รายได้ที่เพิ่มสูงขึ้นดังกล่าวเป็นผลมาจากการที่รายได้จากการจำหน่ายชิ้นส่วนพลาสติกสำหรับเครื่องโทรสารและเครื่องพิมพ์เพิ่มขึ้นอย่างมาก
จากการที่บริษัทฯได้รับคำสั่งซื้อสินค้าจากลูกค้าเดิมเพิ่มมากขึ้น และได้รับคำสั่งซื้อจากลูกค้ารายใหม่
ในช่วงปี 2545/2546 และช่วงปี 2546/2547 บริษัทฯมีกำไรสุทธิทั้งสิ้น 22.11 ล้านบาท และ
24.11 ล้านบาท ตามลำดับ โดย ณ วันที่ 31 ตุลาคม 2547 บริษัทฯมีสินทรัพย์รวมทั้งสิ้น 365.14
ล้านบาท หนี้สินรวมทั้งสิ้น 273.33 ล้านบาท และส่วนของผู้ถือหุ้น 91.81 ล้านบาท
หลังจากการเสนอขายหุ้นสามัญเพิ่มทุนของบริษัทฯต่อประชาชนในระหว่างวันที่ 24-25 พฤศจิกายน
2547 บริษัทฯมีทุนจดทะเบียนที่ชำระแล้วทั้งสิ้น 92 ล้านบาท แบ่งเป็นหุ้นสามัญทั้งสิ้นจำนวน 18.4
ล้านหุ้น มูลค่าที่ตราไว้หุ้นละ 5 บาท